Valentin Kordas

**Valentin Kordas** (sündinud 31. detsembril 1998 Sillamäel) on eesti võrkpallur. Ta kuulub Eesti võrkpallikoondisse.

## Sportlaskarjäär
### Noorteklassid
Kordas hakkas võrkpalliga tegelema isa kõrval rahvaliiga trennides. Omaealiste võrkpallitrenni läks ta üheksa-aastaselt Narva Spordikooli Energia Andrei Mihhinini käe alla. Ta on Spordikooliga kroonitud U14 vanuseklassi Eesti meistriks ja U16 vanuseklassi Eesti karikavõitjaks.

### Eesti võrkpallikoondis
Kordas teenis esmakordselt kutse Eesti võrkpallikoondisse 2021. aasta suvel, kui sai koosseisu kontrollmängudes Läti võrkpallikoondisega, kuid suurematel turniiridel koosseisu ei mahtunud. 2022. aastal kutsuti ta Eesti võrkpallikoondise laagrisse ning kuulus koondise koosseisu ka Euroopa Kuldliiga alagrupimängudel.

### Klubivõrkpall
Hooajal 2016/17 alustas Kordas meistriliiga tasemel klubivõrkpallikarjääri TTÜ võrkpallimeeskonnas nurgaründajana ning mängis klubis kokku neli hooaega. Hooajal 2020/21 oli ta olude sunnil diagonaalründaja. Medalid jäid tal meeskonnaga võitmata.

Hooajaks 2021/22 vahetas Kordas Eesti siseselt klubi ning siirdus Tartu klubisse Bigbank Tartu põhidiagonaalründajaks. Klubi osales CEV Meistrite Liiga ja CEV Cupi eelringides, kuid kummaski sarjas põhiturniirile pääseda ei õnnestunud. Klubi võitis kõik kohalikud sarjad: Eesti karikavõistlused, Eesti meistrivõistlused ja Credit24 Meistriliiga. Kordas valiti Credit24 Meistriliiga 2022. aasta veebruaris kuu parimaks mängijaks ja üldiselt liiga hooaja parimaks diagonaalründajaks.

Hooajaks 2022/23 sõlmis ta oma esimese välislepingu ning siirdus mängima Itaalia esiliiga klubisse Motta di Livenza. Klubi hooaeg algas väga kehvasti ning kuigi hooaja teine pool möödus paremini, lõpetati Itaalia esiliiga viimasel kohal, mis tähendas klubi langemist Itaalia teise liigasse järgnevaks hooajaks. Kordas oli meeskonna üks põhiründajatest, mängides vastavalt vajadusele diagonaal- või nurgaründaja positsioonil.

Hooajaks 2023/24 palgati ta Šveitsi meistriliigaklubisse Genfi Genois nurgaründaja positsioonile. Samal hooajal mängis klubis ka Eesti noortekoondislane Joosep Kurik. Hooaega alustati Šveitsi superkarika võiduga, kus Kordas valiti ka mängu kõige väärtuslikumaks mängijaks. Hooaja alguse edu aga jätkata ei suudetud. CEV Cupis jäädi pidama 1/8 finaali. Šveitsi karikavõistlustel 1/8 finaalis hilisemale finalistile. Šveitsi meistriliigat hooaja alguses juhiti, kuid põhiturniir lõpetati kolmandal kohal. Veerandfinaalist aga edasi ei pääsetud ning liiga lõpetati kuuenda kohaga. Kordas oli sel hooajal üks meeskonna põhimängijaid ja suuremaid punktitoojaid.

Hooajaks 2024/25 naasis ta Eesti meistriliiga klubisse Bigbank Tartu. Hooaja alguses võideti Balti superkarikas ja hiljem Balti liiga ning tuldi Eesti meistriks. Eesti karikafinaalis jäädi teiseks. CEV Challenge Cupis jõuti 1/16 finaali, kus kaotati kuldse geimiga Serbia klubile Topola Karadorde. Kordas kuulus kindlalt põhikoosseisu ning oli meeskonna suurim punktitooja. Ta valiti ka Balti liiga kõige väärtuslikumaks mängijaks.

Hooajaks 2025/26 oli tal sõlmitud leping Tšehhi meistriliiga klubiga Libereci Dukla, kuid tervislikel põhjustel ta sinna ei siirdunud. Ta jäi ravikuuriks Eestisse ning asus abitreeneriks naiste meistriliiga klubile Tartu Ülikool/Bigbank ja peatreeneriks meeste esiliiga klubile Structura/Tartu vald.

## Saavutused
**[[Võrkpalli Balti liiga|Balti liiga]]**
*2021/22  Bigbank Tartuga
*2024/25  Bigbank Tartuga

**Riikide meistrivõistlused**
*2021/22  Eesti meistrivõistlused Bigbank Tartuga
*2024/25  Eesti meistrivõistlused Bigbank Tartuga

**Riikide karikavõistlused**
*2021/22  Eesti karikavõistlused Bigbank Tartuga
*2023/24  Šveitsi superkarikas Genfi Genoisiga
*2024/25  Eesti karikavõistlused Bigbank Tartuga

**Individuaalsed auhinnad**
*2021/22 Balti liiga parim diagonaalründaja
*2023/24 Šveitsi superkarikavõistluste kõige väärtuslikum mängija
*2024/25 Balti liiga kõige parem mängija

## Isiklikku
2025. aastal diagnoositi Kordasel follikulaarne agressiivne lümfoom.

## Viited

## Välislingid
*Valentin Kordas Mängija profiil CEV kodulehel
*Valentin Kordas Volleybox
*Valentin Kordas Eesti Võrkpalli Liit